|  |  |
| --- | --- |
|  | Nr.29/82507/2015/09.11.2017 |
|  |  |
|  |  |

**CAIET DE SARCINI**

**pentru selecția a șase raportori în vederea participării la cele șase ateliere de lucru care se vor organiza în cadrul proiectului „Seminar european - Cooperarea dintre Statele Membre ale Uniunii Europene în vederea soluționării cauzelor civile referitoare la deplasarea sau reținerea ilicită a unui copil”**

**1. Prezentare proiect**

Ministerul Justiției (MJ) din România derulează, în calitate de coordonator, proiectul „*Seminar european* - *Cooperarea dintre Statele Membre ale Uniunii Europene în vederea soluționării cauzelor civile referitoare la deplasarea sau reținerea ilicită a unui copil”* (***JUST/2015/JTRA/AG/EJTR/8681***), finanțat din fonduri nerambursabile prin Programul „Justiţie” 2015 al Comisiei Europene.

Proiectul este implementat de Ministerul Justiției, în calitate de stat coordonator, având patru parteneri, respectiv: Fundația Germană pentru Cooperare Juridică Internațională (IRZ) din Germania), Academia Judiciară din Croația, Ministerele Justiției din Republica Letonia și Ungaria și trei parteneri asociați, respectiv: Institutul Național al Magistraturii din România, Curtea de Apel Constanța și Oficiul Federal al Justiției din Germania. Proiectul are ca obiectiv îmbunătățirea cunoștințelor practicienilor în drept din Statele Membre UE având competențe în dreptul familiei cu privire la aplicarea a *Regulamentului nr 2201/2003 privind competența, recunoașterea și executarea hotărârilor judecătorești în materie matrimonială şi în materia răspunderii părintești*, în special a dispozițiilor privind deplasarea sau reținerea ilicită a unui copil și în același timp creșterea încrederii reciproce între profesioniștii anterior menționați.

Astfel, prin proiect se va organiza la **Bucureşti,** în perioada **13-14 martie 2018,** o acțiune majoră de cooperare judiciară în materie civilă, la care sunt invitați să participe peste 150 de judecători, avocați, executori judecătorești, mediatori etc. din toate Statele Membre UE. Agenda evenimentului, agreată cu partenerii interni și internaționali, include atât sesiuni plenare, cât şi șase ateliere de lucru, la care participanții vor fi repartizați în funcție de opțiunile proprii.

În cadrul sesiunilor plenare, experții vor aborda subiecte precum: răpirea internațională de minori din perspectiva jurisprudenței CEDO și CJUE; violența domestică, rolul serviciilor sociale, dispunerea măsurilor de protecție în favoarea minorilor; interacțiunea dintre dreptul civil și cel penal în cazurile de răpiri internaționale de minori; revizuirea Regulamentului (CE) nr. 2201/2003 – stadiu, propuneri modificări; cooperarea directă între judecătorii membri în Rețeaua Globală de la Haga; cooperarea dintre Autoritățile Centrale (schimbul de date cu caracter personal, facilitarea obținerii ajutorului public judiciar, obținerea referatelor de anchetă socială etc.).

La atelierele de lucru vor fi abordate teme distincte – menționăm cu titlu de exemplu câteva teme care vor face subiectul discuțiilor: reședința obișnuită – din perspectiva jurisprudenței naționale și internaționale în cauzele privind autoritatea părintească și răpirea internațională de copii; interesul superior al copilului - importanța audierii minorilor în procedurile care îi privesc; aspecte practice privind medierea în cauzele privind exercitarea autorității părintești și a răpirii internaționale de minori (inclusiv, Procesul de la Malta), recunoașterea și executarea tranzacțiilor încheiate în cursul procedurii de înapoiere; raportul dintre cauzele civile privind autoritatea părintească și cele privind răpirea internațională de copii, chestiuni privind competența internațională, cooperarea între instanțe etc.; schimbarea licită a țării reședinței minorului și menținerea contactului cu celălalt părinte, exercitarea dreptului de vizită; punerea în executare a hotărârilor privind înapoierea copiilor (perspectiva națională, elemente de cooperare transfrontalieră etc.).

În vederea desfășurării corespunzătoare a atelierelor de lucru şi pentru sintetizarea aspectelor teoretice şi practice ce vor fi discutate în cadrul acestora, potrivit Convenției de grant, MJ urmează să selecteze 6 raportori (câte unul pentru fiecare atelier/zi) care vor lucra în strânsă legătură cu experții desemnați să susțină prezentări în cadrul atelierelor de lucru.

**2. Selecție raportori**

Ministerul Justiţiei anunță procedura de selecție a **șase raportori români** pentru cele 6 ateliere de lucru care vor fi organizate în cadrul seminarului, în fiecare din cele două zile ale evenimentului, astfel încât să se asigure posibilitatea fiecărui participant de a asista la două din cele șase ateliere de lucru.

Conform agendei atașate anunțului, fiecare atelier de lucru are o durată de aproximativ 2 ore. Cele 6 ateliere de lucru se vor organiza simultan, în fiecare din cele două zile ale evenimentului, pentru șase grupuri diferite de participanți. Astfel, fiecare participant își va alege un atelier de lucru din cele șase în prima zi și alt atelier de lucru din cele șase în a doua zi. La sfârșitul evenimentului, conform opțiunilor participanților exprimate în formularul de înregistrare, fiecare practician va fi participat la două din cele șase ateliere de lucru.

Raportorii selectați vor colabora cu experții desemnați pe parcursul derulării activităților proiectului, precum şi cu reprezentanții Ministerul Justiției.

**Raportorii vor îndeplini următoarele sarcini:**

1. **Participarea la cele două întâlniri comune de lucru care se vor organiza în cadrul proiectului, una anterioară desfășurării Seminarului și cealaltă după finalizarea Seminarului**

Cu ocazia primei întâlniri, raportorii se vor întâlni cu experții selectați/desemnați în proiect în vederea stabilirii atelierelor de lucru la care va participa fiecare raportor, aspectelor esențiale care vor trebui abordate și dezvoltate în cadrul atelierelor de lucru, precum și a agendei evenimentului.

După finalizarea evenimentului, la cea de a doua întâlnire comună de lucru, raportorii se vor întâlni cu experții în vederea definitivării materialelor scrise pe baza discuțiilor și a concluziilor desprinse în cadrul atelierelor de lucru organizate în cele două zile de seminar, care vor fi incluse în Manualul destinat practicienilor din Statele Membre.

 Menționăm că cele două întâlniri comune de lucru vor avea loc în București, locația urmând a fi comunicată în timp util.

II. **Participarea la atelierele de lucru ce vor fi derulate în cadrul proiectului**

Fiecare raportor va participa, în fiecare din cele 2 zile ale seminarului la câte un atelier de lucru (având aceeași tematică). Raportorii vor trebui să asiste la discuții și să sintetizeze discuțiile într-un raport (a se vedea punctul IV de mai jos) care va fi transmis MJ ulterior seminarului.

**III. Prezentarea concluziilor desprinse în urma participării la atelierele de lucru**

Raportorii vor trebui să prezinte în cadrul secțiunii de ”Bune practici și lecții învățate” de la finalul seminarului (în data de 14 martie 2018), concluziile desprinse în urma derulării atelierelor de lucru, atât opinia personală, cât şi concluziile experților şi participanților la această activitate. Durata intervenției fiecărui raportor va fi de aproximativ 15 minute.

**IV.** **Elaborarea de rapoarte ale atelierelor de lucru la care au participat**

Pe baza celor prezentate şi discutate în atelierele de lucru, raportorul selectat va elabora un raport tematic al atelierelor de lucru la care a luat parte. Raportul va cuprinde discuțiile/concluziile din cadrul ambelor ateliere de lucru, chiar dacă acestea au avut aceeași tematică, dar participanți diferiți.

Raportul va aborda în mod obligatoriu următoarele puncte:

* Sinteza elementelor teoretice prezentate de expert;
* Sinteza cazurilor practice dezbătute în cadrul atelierelor de lucru;
* Elemente de drept comparat identificate de participanții din țări diferite;
* Aspecte de bune practici identificate la nivelul unor State Membre, semnalate de participanți;
* Alte aspecte de interes pentru practicienii dreptului în domeniul proiectului.
* Concluziile prezentate în cadrul secțiunii ”Bune practici și lecții învățate” a conferinței.

Fiecare atelier de lucru va avea o durată de maxim 2 ore. Se vor organiza simultan, în fiecare din cele două zile ale seminarului, câte șase ateliere de lucru pe zi, cu tematici diferite, pentru șase grupuri diferite de participanți. Temele celor șase ateliere de lucru din cele două zile vor fi identice.

Raportorii vor întocmi un singur raport tematic, pentru cele două sesiuni de atelier de lucru din cele două zile, cu participanți diferiți. *Rapoartele vor fi redactate în limba engleză*.

Raportul unui atelier de lucru va avea cel puţin 3 pagini, redactate cu font Trebuchet MS 11, la spațiere de 1,15 rânduri.

Raportorul va transmite atât Ministerului Justiției, cât şi expertului care a susținut prezentarea în cadrul atelierului de lucru raportul acestei activități, în maxim 5 zile de la finalizarea evenimentului. Raportorul va efectua şi modificările cerute de expert şi/sau MJ ulterior predării variantei inițiale a raportului. Fiecare raportor va coopera și conlucra cu expertul care va susține prezentarea în cadrul fiecărui atelier de lucru.

**V. Elaborarea unui Manual adaptat nevoilor practicienilor, care să conțină materiale prezentate la seminar, astfel sintetizate pentru utilizarea în activitatea zilnică a practicienilor**

Rapoartele elaborate de fiecare raportor ulterior atelierelor de lucru din cadrul seminarului vor fi parte integrantă din Manualul care va fi dezvoltat şi va fi apoi diseminat practicienilor din Statele Membre. Rapoartele vor fi verificate, modificate și/sau completate de raportori la solicitarea reprezentanților MJ și/sau a experților care vor susține prezentări în cadrul atelierelor de lucru.

Astfel, manualul va cuprinde o parte generală cu prezentările de la sesiunile plenare, și o secțiune dedicată prezentărilor și cazurilor practice dezbătute în cadrul atelierelor de lucru. Totodată, manualul va include și legislația relevantă în domeniu.

Manualul va fi diseminat pe hârtie, dar și în format electronic practicienilor din Statele Membre UE.

**3. Data derulării evenimentului:** 13-14 martie 2018

**4. Profilul raportorului**

***Cerinţe minime de calificare pentru cei 6 raportori:***

* Diplomă universitară (licență sau echivalent) în drept;
* Experiență profesională de minimum 3 ani în domeniul dreptului familiei, cu accent pe drepturile copiilor;
* Capacități de redactare/sinteză demonstrate printr-un număr de lucrări (minimum 5 lucrări - disertații, studii, articole, eseuri academice, analize legislative sau alte lucrări) publicate în domeniu în ultimii 5 ani.
* Buni cunoscători ai limbii engleze.

Aceste criterii de selecție au fost stabilite avându-se în vedere următoarele **considerente**:

* + Candidatul trebuie să aibă un nivel educațional care să-i permită înțelegerea deplină a tematicii complexe care va face obiectul atelierelor de lucru din cadrul seminarului care va fi organizat.
	+ În ceea ce privește experiența profesională în domeniul dreptului familie/drepturilor copilului aceasta este necesară având în vedere faptul că nivelul de complexitate şi scopul proiectului - îmbunătățirea punerii în aplicare a instrumentelor legislative adoptate de UE, prin schimb de bune practici între practicieni din statele membre UE în domeniul deplasării sau reținerii ilicite a copilului, răpirea internațională de copii etc., impun un nivel înalt de experiență, care nu poate fi dobândit decât într-o perioadă considerabilă de activitate în acest domeniu. Este esențială cunoașterea aprofundată a prevederilor Regulamentului (CE) nr. 2201/2003 privind competența, recunoașterea și executarea hotărârilor judecătorești în materie matrimonială și în materia răspunderii părintești și Convenției de la Haga din 1980 asupra aspectelor civile ale răpirii internaționale de copii, având în vedere că acestea reprezintă subiectul de discuție pentru activitățile întregului proiect.
	+ Având în vedere că pregătirea unui manual, care va cuprinde sinteza lucrărilor desfășurate pe parcursul celor două zile ale evenimentului, presupune întocmirea de materiale/rapoarte pentru practicienii din Statele Membre, este necesar ca raportorii să facă dovada experienței de a elabora lucrări, abilităților foarte bune privind redactarea de materiale care să vizeze domeniul proiectului pentru care sunt solicitați.
	+ Nu în ultimul rând, candidații vor trebui să fie buni cunoscători ai limbii engleze, având în vedere că aceștia vor trebui să interacționeze cu experții străini care vor susține prezentările în cadrul atelierelor de lucru, interpretariatul fiind asigurat numai pe durata seminarului. Ca atare este esențial ca cei care aplică pentru această poziție să aibă o bună stăpânire a limbii engleze şi să poată ulterior elabora în această limbă materialul scris (raportul) care să cuprindă concluziile desprinse în cadrul atelierelor de lucru.

Menționăm că vor fi avute în vedere numai candidaturile care îndeplinesc cerințele minime de ordin tehnic și a căror ofertă financiară este circumscrisă limitelor bugetare prezentate în caietul de sarcini. Neîndeplinirea condițiilor minime atrage descalificarea ofertelor primite în termenul de depunere.

**Dosarul de candidatură** va cuprinde în mod obligatoriu următoarele **documente**:

* + Scrisoare de intenție, care va include oferta financiară privind onorariul solicitat/zi şi a zilelor de lucru necesare;
	+ Copie a diplomei universitare;
	+ Copie a cărţii de identitate;
	+ Curriculum vitae (format Europass, semnat – în format .pdf), care să cuprindă referinţe şi datele de contact ale persoanelor care pot oferi informații cu privire la activitatea derulată, din care să rezulte îndeplinirea cerințelor minime;
	+ Lista de publicații;
	+ Alte documente justificative, după caz: certificate, adeverințe, referințe/ scrisori de recomandare, orice alte documente care pot susține afirmațiile ofertantului în sensul îndeplinirii criteriilor de selecție, inclusiv în ceea ce privește buna cunoaștere a limbii engleze – terminologie juridică.

Comisia de evaluare îşi rezervă dreptul de a solicita, pe parcursul evaluării candidaților, documentele care atestă îndeplinirea cerințelor referitoare la experiența profesională (adeverință de la locul de muncă/copie de pe carnetul de muncă/ carte de muncă etc.).

**5. Condiții de livrare:**

Raportorii îşi vor asuma pe deplin responsabilitatea pentru asigurarea serviciului solicitat în termenul de livrare şi la standardele profesionale solicitate, în caz contrar MJ rezervându-şi dreptul de a rezilia convenţia pe care o va încheia cu aceştia sau de a aplica penalităţi echivalente cu prejudiciul produs prin neîndeplinirea obligaţiilor asumate, în conformitate cu prevederile convenţiei încheiate cu raportorii selectaţi.

**6. Oferta financiară şi aspectele financiare:**

Fiecare raportor este îndreptăţit să primească în funcţie de prestaţia efectivă ce va fi reflectată în fişele de pontaj (timesheets), maxim 800 euro (maxim 200 euro/zi X maxim 4 zile) pentru participarea la atelierele de lucru din cele 2 zile de seminar, pentru elaborarea de rapoarte ale atelierelor de lucru organizate în cadrul seminarului și pentru contribuția la elaborarea Manualului final ce va fi destinat practicienilor din Statele Membre UE.

În ceea ce priveşte cheltuielile ocazionate de cazare, mese şi transport, acestea vor fi suportate din bugetul proiectului. Precizăm că vor putea fi acoperite cheltuielile pentru cazare pentru raportorii care au domiciliul la mai mult de 100 km de locul unde se vor desfășura activitățile proiectului.

În scrisoarea de intenţie ce va fi trimisă Ministerului Justiţiei, raportorii vor preciza oferta lor financiară în privința onorariului pe zi pentru 4 zile lucrătoare (2 zile la seminar și 2 zile pentru finalizarea contribuției la Manualul ce va fi destinat practicienilor din Statele Membre).

**7. Aspecte procedurale:**

**Selecția - documente care trebuie trimise de candidaţi:**

Selecția raportorului se va realiza de către o comisie de evaluare, în conformitate cu cerințele menționate în invitația de participare și în acest caiet de sarcini. Criteriile de selecție constau în cerințe minime obligatorii privind calificările raportorului, abilitățile și experiența profesională specifică, necesare pentru îndeplinirea activității. Departajarea raportorilor se va face pe baza unui sistem de puncte, ținând cont de documentele doveditoare depuse de către candidați.

Comisia de evaluare își rezervă dreptul de a solicita pe parcursul evaluării candidaților și alte documente care atestă îndeplinirea cerințelor.

**Criteriu de atribuire**: Selecția raportorului se va realiza în ordinea descrescătoare a mediei aritmetice a punctajelor totale acordate de fiecare membru al comisiei de evaluare pentru fiecare candidat.

**Departajarea raportorilor** se va face pe baza unui sistem de puncte care vor fi acordate conform descrierii prezentate mai jos și ținând cont de documentele doveditoare depuse de aceștia. Pentru candidații care îndeplinesc cerințele minime de calificare, departajarea se va face pe baza următorului punctaj:

**Aspecte generale:**

* Punctajul primit de fiecare candidat va fi divizat pe de o parte, în funcție de criteriile minime de ordin tehnic şi, pe de altă parte, în funcție de criteriile de ordin financiar, fiecare având o pondere de 70%, respectiv 30%;
* Punctajul total al candidatului va fi format din suma punctajului aferent îndeplinirii criteriilor tehnice (cerințele minime) şi a punctajului obținut în funcție de

îndeplinirea criteriilor de ordin financiar (pe baza ofertei financiare transmise de candidat).

**Punctajul tehnic** va fi evaluat după cum urmează:

1. Pentru factorul de evaluare tehnic privind „*Experiență profesională de minimum 3 ani în domeniul dreptului familiei”,* se vor acorda **maxim 60 puncte;**

2. Pentru factorul de evaluare tehnic privind *„Capacități de redactare/sinteză demonstrate printr-un număr de lucrări (minimum 5 lucrări - disertații, studii, articole, eseuri academice, analize legislative sau alte lucrări) publicate în domeniu în ultimii 5 ani”*, se vor acorda **maxim 40 puncte**;

Calcularea punctajului tehnic pentru cei doi facturi de evaluare tehnică se va face utilizând următoarea formulă:

𝑝 = 𝑐 – 𝑐𝑚𝑖𝑛 × 𝑝𝑚𝑎𝑥

 𝑐𝑚𝑎𝑥 − 𝑐𝑚𝑖𝑛

unde:

*p* este punctajul acordat unui candidat;

*c* este valoarea factorului de evaluare în cazul candidatului (anii de experiență);

*cmin* este valoarea minimă a factorului de evaluare potrivit procedurii de selecție (minim 3 ani experiență profesională în domeniul proiectului sau minim 5 lucrări publicate în ultimii 5 ani);

*cmax* este valoarea maximă a factorului de evaluare până la care crește punctajul (maxim 15 ani experiență profesională/maxim 10 lucrări publicate);

*pmax* este punctajul maxim ce se acordă pentru factorul de evaluare respectiv (60 puncte, respectiv 40 puncte).

*Notă: Se punctează numărul maxim de ani de experiență profesională (15 ani) sau numărul maxim 20 lucrări publicate în ultimii 5 ani). Nu se vor puncta valorile care depășesc limitele maxime stabilite.*

**Punctajul financiar** va fi acordat în funcție de oferta financiară, acesta având o pondere de 30% în evaluarea candidaturilor (maxim 100 de puncte).

Oferta financiară va cuprinde onorariul solicitat/zi de activitate, precum şi numărul maxim de zile de onorariu. Onorariul poate fi în cuantum de maxim 200 euro/zi pentru un maxim de 4 de zile lucrătoare.

Calcularea punctajului financiar se va face utilizând următoarea formulă:

𝑝 = 𝑐𝑚𝑎𝑥 – 𝑐 × 𝑝𝑚𝑎𝑥

 𝑐𝑚𝑎𝑥

unde:

*p* este punctajul acordat unui candidat;

*c* este prețul solicitat de candidat;

*cmax* este valoarea maximă a prețului potrivit anunțului;

*pmax* este punctajul maxim ce se acordă pentru criteriul respectiv.

**Aspecte generale:**

* Punctajul primit de fiecare candidat va fi divizat pe de o parte, în funcție de criteriile minime de ordin tehnic şi, pe de altă parte, în funcție de criteriile de ordin financiar, fiecare având o pondere de 70%, respectiv 30%;
* Punctajul total al candidatului va fi format din suma punctajului aferent îndeplinirii criteriilor tehnice şi a punctajului obţinut în funcție de îndeplinirea criteriilor de ordin financiar (pe baza ofertei financiare transmise de candidat).

**8. Plata:**

Plata onorariilor se va face ţinându-se cont de prestarea efectivă a serviciilor contractate de către raportori şi după completarea următoarelor documente: (i) factura, (ii) fişa de pontaj şi (iii) chitanța. Formularele acestor documente vor fi puse la dispoziția raportorilor de către coordonatorul de proiect (Ministerul Justiției din România).

**Certificat de rezidență fiscală:**

În conformitate cu Codul fiscal, sumele corespunzătoare impozitelor şi contribuțiilor sociale pe venit, care sunt aplicate taxelor plătite raportorilor români contractați pentru a desfășura activități în cadrul proiectului, vor fi reținute în mod direct de către angajator, respectiv Ministerul Justiției.

**9. Condiții speciale:**

**Drept de proprietate intelectuală:**

Dreptul de proprietate cu privire la rezultatele activității, inclusiv dreptul de proprietate intelectuală, va fi deținut de Ministerul Justiţiei din România şi de succesorii săi legali. Astfel, Ministerul Justiției din România şi succesorii săi legali vor avea dreptul exclusiv de a publica, multiplica, distribui şi de a traduce materialele elaborate, în condițiile stabilite de contractul care va fi încheiat între cele două părți.

**Prevederi aplicabile în caz de neexecutare a activității:**

În caz de neexecutare a activității, raportorilor nu le vor fi plătite onorariile.

Raportorii nu vor fi ținuți să aducă la îndeplinire obligațiile prevăzute în prezentul anunț de selecție la punctul 2, în cazul în care imposibilitatea de executare a prestațiilor se datorează unor cauze de forță majoră. Raportorii vor depune toate diligențele pentru a reduce la minim orice daune provocate de forță majoră.

Forța majoră înseamnă orice situație excepțională neprevăzută sau eveniment independent de voința expertului, care îl/o împiedică să își execute obligațiile din prezentul anunț de selecție, nu a fost atribuită erorii sau neglijenței și se dovedește a fi insurmontabilă în ciuda tuturor diligențelor depuse. Defectele echipamentelor sau materialelor sau întârzierile în punerea lor la dispoziție (cu excepția cazurilor de forță majoră), conflictele de muncă, grevele sau dificultățile financiare nu pot fi invocate ca forță majoră de către partea în culpă.

Dacă apare o astfel de situație, raportorii vor trebui să informeze Ministerul Justiției, în scris, fără întârziere, menționând natura, durata estimativă şi efectele previzibile ale cazului de neexecutare a activității.

**10. Dispoziții finale şi date de contact:**

Prezenții termeni de referință vor face parte din acordul ce va fi încheiat între Ministerul Justiției din România şi raportorii selectați.

Pentru informații suplimentare, desemnăm persoane de contact pe:

- d-na Magdalena IONESCU, personal de specialitate juridică asimilat judecătorilor şi procurorilor, din cadrul Direcţiei Programe Europene (telefon 037.204.1162, fax 037.204.1161, e-mail magdalena.ionescu@just.ro).

- d-na Ana Maria CIUCIU, consilier pentru afaceri europene, din cadrul Direcţiei Programe Europene (telefon 037.204.1164, fax 037.204.1161, e-mail: amciuciu@just.ro)